
ACORD 116/2006, DE 5 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm. 24/2006-S CANAL 21 
Antecedents

1. En la sessió de 8 de juny de 2005 el Ple del Consell de l’Audiovisual de Catalunya va adoptar, entre d’altres, l’Acord 80/2005, mitjançant el qual s’obria, de conformitat amb el que disposa l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a l’operador de televisió local CANAL 21, per tal que en el termini màxim de cinc dies hàbils, formulés, en els termes que estableix l’article 7 del Decret 278/1993, de 9 de novembre, les manifestacions que considerés oportunes arran la programació emesa el dia 21 de març de 2004 durant la franja horària que va de l’1 hores fins a les 8 hores del matí.

2. En el mateix Acord, i amb la finalitat d’esbrinar les circumstàncies dels fets i els subjectes responsables, es va requerir a l’interessat a fi que en el termini dels cinc dies següents a la recepció de la notificació, trametés  al Consell de l’Audiovisual de Catalunya una còpia dels enregistraments de totes les emissions del CANAL 21 realitzades en el període de temps comprés entre els dies 17 i  24, ambdós inclosos, del mes de març de 2005.

3. Dins de termini, el senyor Jacinto Romeu Masip, actuant en nom i representació de CANAL 21, SL va presentar un escrit en què, d’altres extrems, es manifestava «que les còpies es realitzaven de la programació de producció pròpia del canal i no de les 24 hores al dia que en aquests moments es demana. Si be, ja abans del incident del dia 21 de març s’havien portat negociacions per a enregistrar la emissió complerta de 24h al dia, els 365 dies l’any de l’emissió i amb sis mesos d’arxiu, a rau d’allà es van accelerar les gestions per tal de incorporar al nostre canal de producció un sistema compatible i segur. El dia 7/7/2005 es va procedir a la instal·lació de la màquina a les instal·lacions de Canal 21 Ebre, pel que a partir d’aquest dia ja es disposa de la programació enregistrada les 24 hores del dia». 

Fonaments de dret
1. L’article 19 de la Llei de l’Estat 25/1994, de 12 de juliol, de transposició a l’ordenament jurídic espanyol de la Directiva Televisió sense Fronteres, que, dins del règim sancionador, regula els subjectes passius i les competències de control i sanció, disposa a l’apartat 3 que: 

«Los órganos competentes para la inspección y el control podrán requerir de los operadores públicos o privados los datos que estimen necesarios para el ejercicio de sus funciones.

A estos efectos, todos los operadores de televisión deberán archivar durante un plazo de seis meses a contar desde la fecha de su primera emisión todos los programas emitidos, incluidas la publicidad y la televenta, y registrar los datos relativos a tales programas.»

2. L’article 20 de la mateixa norma legal disposa a l’apartat segon que estableix que: «Se considerará infracción grave la contravención de las obligaciones y prohibiciones establecidas en los artículos 5, 6, 8 a 16, 17.2 y 3, 18 y 19.3»; preceptes entre els quals es troba l’apartat 3 de l’article 19 el contingut del qual ha quedat exposat a l’apartat anterior.

3. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt segon de l’article 34  de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a CANAL 21, nom comercial de la societat mercantil Guinart Comunicacions, SL, per tal que en el termini màxim de cinc dies, a comptar des del següent a la recepció de la notificació d’aquest Acord, formuli les  manifestacions que consideri oportunes arran de l’incompliment de la obligació d’arxivar durant un termini de sis mesos tots els programes emesos, incloses la publicitat y la televenda, i d’enregistrar les dades relatives als programes esmentats.

2. Notificar aquest acord a l’interessat.
Barcelona, 5 d’abril de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

